Noves tecnologies, l’explotació extraterrestre i el futur del capitalisme 

una profundització d’un tema esmentat en «Una apuesta para elfuturo» 


Un dels temes esmentats 
en «Una apuesta para el 
futuro» que va ser rebut 
amb escepticisme o inclús 
riallades va ser l’afirmació 
de que la colonització de 
l’espai exterior podria ser 
l’única sortida per al 
capitalisme de les crisis 
que ha generat. 

Volíem començar el 2017 
dedicant una mica més 
d’atenció a aquesta 
afirmació. 

2017 és l’any del Premi Lunar X de Google, la corporació nord-americana (tan important per al 
capitalisme del segle XXI com ho va ser Ford per al capitalisme del segle XX) que ofereix $20 milions a 
la primera empresa que aconsegueixi enviar una nau a la lluna, conduir 500 metres sobre la superfície 
i transmetre imatges d’alta definició. Però això ha de succeir aquest any. I n’hi han diversos equips que 
s’estan preparant per a aconseguir el repte. 

Un d’ells és Moon Express, que ja ha aconseguit un permís legal del govern dels EUA per a realitzar 
explotacions comercials a la superfície de la lluna. Si arriba a la lluna — i ja té el finançament necessari 
i un calendari de llançaments de prova — no tan sols guanyarà el Premi, sinó que també portarà una 
càrrega comercial que representaria el primer pas en habilitar un servei d’entregues d’equipament a la 
lluna, el qual farà factible la mineria de Heli-3 (combustible valuós per als reactors nuclears) a la lluna. 

Una altra empresa, Planetary Resources, diu que la mineria de metalls i aigua als asteroides podria ser 
un negoci de trilions de dòlars. Per a ells, l’aigua (i el seu hidrogen, el qual pot servir de combustible 
per a naus espacials) «és el petroli de l’espai exterior». No són paraules buides. És una altra empresa 
amb un gran pla de negoci i la tecnologia necessària per començar a realitzar les explotacions 
imaginades. 

El 14 de gener, Space X va tornar a l’espai exterior. És una de les empreses d’En Elon Musk (qui també 
està preparant vehicles autònoms — és a dir, robòtics o autoconduïts — per a venta comercial; la 
tecnologia ja funciona i l’únic obstacle són els reglaments legals), el bilionari que té com a creuada 
personal la colonització de Mart en les següents dues dècades. L’empresa arreglà un error en el 
disseny dels seus coets i el dia 14 va emprendre un llançament reeixit, desplegant 10 satèl·lits 
comercials del mateix coet, el qual, posteriorment, va tornar a la Terra automàticament, aterrant a un 
buc dron de Space X que li esperava — amb una tripulació totalment robòtica — al mig de l’Oceà 
Pacífic. Els coets autònoms i reutilitzables (es podria dir, ecològics) són un dels fonaments del pla de 
Musk per arribar a Mart. Ja ha calculat un pla de negoci per a desenvolupar la tecnologia i aconseguir 
els recursos per tal de complir la missió. 





No són empreses aïllades o insignificants. L’Estat també està prestant atenció a la colonització 
extraterrestre. El Tracte de l’Espai Exterior de l’ONU, de l’any 1966, diu que a l’espai i als objectes 
espacials no es podia armar ni apropiar territori, i qualsevol activitat econòmica hauria de ser pacífica 
i pel bé de tota la humanitat. A 2015, en el Commercial Space Launch Competitiveness Act, el govern 
dels EUA va matissar la qüestió legal, establint el dret legal de empreses privades per a explotar la 
lluna, els asteroides i altres objectes espacials. Cedeix a les entitats privades el dret d’explotar i vendre 
el producte de tals objectes, però no d’apropiar-se de l’objecte en sí. En efecte, es podria minar la lluna 
fins buidar-la, però les empreses privades amb les seves fàbriques robòtiques allà no es podrien 
considerar els propietaris. 

La bombolla dels dotcom — que va esclatar l’any 2000 — demostra que es pot invertir un capital 
immens en empreses que no generen cap benefici durant uns quants anys abans de que esclati (en 
aquell cas, va tardar sis anys). De fet, no va esclatar fins al moment en que unes noves corporacions 
van mostrar la capacitat d’esdevenir rentables i productives, corporacions que avui dia són de les més 
potents del món, com Google, Amazon i Facebook. Ens trobem en el començament d’una fase 
d’inversió i creixement massius en el nou sector de transport i explotació extraterrestre. Els 
capitalistes emprenedors d’aquest sector tenen l'avantatge de que la base logística del seu somni (tot el 
que va lligat amb el llançament de satèl·lits, amb els seus imprescindibles usos militars i comercials) ja 
és corrent i rentable. De forma semblant, Colon no va haver d’inventar els vaixells de llarga distància 
ni les eines de navegació (els quals ja havien sigut desenvolupats pels portuguesos als circuits de 
comerç luxosos a l'Oceà Indi), sinó simplement donar-los un ús més extrem. 

Tenen uns quants anys per produir beneficis en l’explotació extraterrestre abans de que esclati la 
bombolla. Si ho aconsegueixen, el capitalisme tornarà a experimentar un creixement intensiu i el 
moment de màxima vulnerabilitat de les institucions i de màxima ràbia popular hauran passat. 

La colonització extraterrestre ja no és un tòpic de la ciència ficció. Però parlant de la ciència ficció, 
també hem d’assenyalar la gran producció imaginària per part de Hollywood i d’altres centres de 
treball cultural, que ens porta la mirada cap a la colonització de l’espai. Des del segle XIX han 
aparegut, de tant en tant, obres que plantejaven els viatges fóra de la Terra, però l’actual producció 
frenètica no és ni qualitativa ni quantitativament comparable. Té com a efecte, no tan sols la 
normalització de l’activitat extraterrestre, sinó també ens acostuma a imaginar com serien els primers 
passos per a portar la nostra civilització i l’economia capitalista més enllà de la força de gravetat de la 
Terra. 

Estem al llindar d’un esdeveniment tant important per a l’avanç del capitalisme i la guerra contra la 
vida com fou el de la colonització de les Amèriques. Com ha dit Bob Richards, cap de Moon Express: 
«ara estem lliures per a salpar com exploradors al vuitè continent de la Terra — la Lluna — i cercar 
nous coneixements i recursos per tal d’expandir l’esfera econòmica de la Terra pel bé de tota la 
humanitat.» 

Davant aquesta nova realitat en construcció, què hem de fer? 

La fetitxització de les noves tecnologies, molt comuna entre certs cercles d’antagonistes socials, és 
l’autotraició més cruel possible, comparable a la celebració racista i miop del colonialisme brindat per 
Marx i els seus seguidors adulatoris. 

El luddisme no ha de ser un rebuig de «tota tecnologia» (entesa com tota eina que els éssers humans 
hem desenvolupat en els últims cent mil anys) i de fet, els primers luddites, tergiversats per Marx i 
altres progressistes, no rebutjaven les tècniques artesanals que els permetien mantenir el control sobre 



la seva activitat productiva, sinó que rebutjaven les imposicions tecnològiques que beneficiaven als 
propietaris i que canviaven violentament les seves formes de vida, i rebutjaven el poder policial que 
possibilitava aquelles imposicions. El pirateig, hackeig i recuperació de les tecnologies és una corrent 
molt vital que podria existir en un conflicte fèrtil amb les corrents més naturistes. Però l’adulació 
populista de tota nova tecnologia que ens podria ser útil és un gest acrític de suport a l’Estat i al 
capitalisme. 

Un primer pas és l’elaboració d’una crítica, i sobre tot una pràctica subversiva, vers les noves 
imposicions tecnològiques sobre les nostres vides. 

També ens enfrontem amb la tasca teòrica de concebre com aquests canvis afectaran al capitalisme. 
Com havíem afirmat en «23 Tesis», el règim de propietat que definia la societat de classes ja està 
caducant. L’espai exterior — per exemple una lluna sense propietari, però amb molts explotadors — 
podria ser el terreny ideal per desplegar el nou règim d’explotació, basat en ús i accés i no pas en la 
propietat (una relació massa estable pel gust de l’Estat i dels financers). 

Un altre assumpte és el del treball. Diversos socialistes del segle XIX es van confondre i predeien que 
els avanços tecnològics significarien l’estrena d’una societat d’oci i abundància. No cometem el mateix 
error teòric ara. L’Estat inventa treball per a ocupar-nos. La rendibilitat és una necessitat secundària. 
El treball productiu a l’espai exterior serà sobre tot robòtic. Això forma part de la mateixa tendència 
de la robotització del treball industrial a la Terra. Però aquesta robotització, en cap moment no ha 
significat una reducció de la mà d’obra humana a escala global. Significa, contràriament, una ampliació 
del treball assalariat humà als sectors de serveis, cura, treball sexual, enginyeria i disseny. Els últims 
dos seran el terreny dels treballadors privilegiats, el capital intel·lectual pel qual competiran els estats, 
els productors de les mercaderies etèries de la nova economia (estem pensant en els empleats de 
Google i Apple, de les corporacions antigues que s’han adaptat a la nova economia o dels petits 
startups, que produeixen programes, estètiques i sistemes). 

Els altres — serveis, cura, treball sexual — són feines feminitzades que ara es tornaran més 
generalitzades. Quin efecte tindrà, per al patriarcat, la monetització i generalització de les feines abans 
no remunerades que antany definien el ser dona i la segregació patriarcal? Deixem la resposta a 
companyes més perspicaces; però de pas podem assenyalar, per una banda les noves lleis a diversos 
països democràtics que cedeixen certs drets a les persones trans, i per l’altra el contraatac de les 
institucions patriarcals dins l’auge extens de la dreta. 

(El primer esdeveniment reconeix, de forma estrictament limitada, la mutabilitat de gènere, així 
contradient una de les bases del patriarcat. Actualment, l’ala progressista de l’Estat presenta al gènere 
com una opció consumista més, desactivant els elements més conflictius de la transgressió de gènere, 
però és una contradicció que no es pot mantenir permanentment. Per tant, és diferent a la victòria del 
feminisme reformista que va guanyar drets polítics i laborals per a «la dona» a cost de la pèrdua dels 
espais femenins autònoms, un quid pro quo que va preservar el poder de les institucions. En aquella 
línia, podem anotar que, contra el progrés ressagat de la equalització de sous, recolzat mínimament 
per les institucions, les noves feines ben remunerades estan totes al sector firmament masculí de la 
informàtica.) 

El capitalisme sempre ha depès de l’esclavitud, però la posició de l’esclavitud dins els processos 
productius i reproductius va canviant, molts cops com a resposta a la nostra resistència (abolició de 
l’esclavitud visible dins les democràcies, moviments feministes per la valoració del treball reproductiu, 
lluites autònomes dins les fàbriques automobilístiques...). El que ahir era una esfera de treball no 
remunerat, demà serà assalariat, i vice versa. La feina femenina entra al mercat laboral i la feina 



productiva torna a ser una labor no remunerada. Però aquest cop, els esclaus són robots i la seva 
activitat és cent per cent llegible, racionalitzada i vigilada: sota el control de l’Estat. La transició no 
serà ni immediata ni homogènia. Segurament passaran unes quantes dècades abans de que els sectors 
de fusta, xocolata i altres, als països més pobres trobin rentable reemplaçar els seus esclaus humans 
per robots. 

La tendència de la robotització només farà incontrovertible tant la nostra incapacitat de prendre els 
mitjans de producció com la impossibilitat d’aquella proposta. La majoria dels treballadors productius 
seran robots i els altres conformaran la capa més privilegiada dels explotats. Aquesta realitat ja s’ha 
assentat en gran part de la producció automobilística, el procés industrial que definia l’època anterior 
del capitalisme. Les empreses automobilístiques més modernes i les empreses d’aparells informàtics ja 
tenen fàbriques majoritàriament robotitzades, fabricant productes ideats per enginyers i dissenyadors 
ben remunerats, els obrers altament formats mitjançant múltiples carreres, que entenen la feina com 
l’autoactualització del seu esser, gent lligada als mitjans de producció i lleial al capitalisme. 

Serà encara més marcada a l’espai exterior, on gaire bé el 100% de la força laboral serà robòtica, 
minant els combustibles (energia verda com les cel·les d’hidrogen i la nuclear) que propulsionaran el 
següent cicle d’acumulació de capital. I aquell cicle es definirà com l’extensió de circuits productius a 
un nou territori: la lluna, el cinturó d’asteroides i Mart. Així se prepararà el terreny per el posterior 
cicle d’acumulació, el qual sí que podria involucrar més ma d’obra humana: la terraformació i 
poblament de Mart (seguint el patró que va identificar Arrighi, un cicle d’expansió geogràfica i 
institucional, seguit d’un altre cicle que intensifica l’explotació i control dins el terreny anteriorment 
colonitzat). 

Els mitjans de producció són i sempre han sigut una màquina de devastació. No els volem, i ara, ni 
podríem proposar la seva expropiació. Al segle XXI no ens queda cap altre remei que reivindicar i 
practicar la recuperació dels coneixements i capacitats artesanals que posen la vida i la supervivència, 
a una escala sana i natural, a l’abast de tothom. Però aquest camí de lluita, com qualsevol altre, ja està 
minat de trampes. La trampa principal és la comercialització. Amb més consumidors privilegiats — els 
dissenyadors, els programadors, els arquitectes de sistemes — es pot sostenir més productors 
artesanals, sobretot quan els gustos dels anteriors demostren una marcada preferència per allò eco i 
local. Considerem l’exemple de la agricultura. En un futur pròxim, és factible que la eficiència 
energètica (quantes calories d’energia per a produir una caloria d’aliments) es converteixi en una 
mesura per valorar l’ús del capital. Una agricultura més sostenible, més eficient en quant a l'ús 
energètic, hauria de substituir les màquines i el petroli amb més mà d'obra humana. Davant el perill 
d’una població sense ocupació, els capitalistes — i sinó, els Estats — sempre han d’inventar noves 
formes de feina. I la crisi ecològica es mostra cada cop més greu. Una possible solució seria que el 
capitalisme fomenti l’agricultura local, aprofitant-se de les seves noves capacitats per la 
descentralització. Així, prendria grans passos endavant per solucionar la crisi ecològica (creada en 
gran part per l’agricultura industrial), donaria ocupació a més gent, oferiria als consumidors 
privilegiats un producte-fetitxe, colonitzaria l’agricultura de escala petita, transformant-la en una 
activitat llegible i comercial quan abans era sempre una font de resistència i autonomia. Als països 
més pobres, en l’absència de molts consumidors privilegiats i un Estat fort, les ONGs podrien 
gestionar el procés; de fet, ja ho estan fent. Als Estats Units, on la part de la població involucrada en 
una agricultura hiper-industrialitzada ja havia baixat sota l’un per cent, aquest gir al creixement 
agrícola mitjançant la producció a petita escala ja s’està produint. Mercats de cultivadors, sobretot a 
les zones de producció informàtica, ja han tornat de l'oblit per a ser un cop més quotidians. 


La nova artesania, per ser subversiu, hauria de ser luddita, basada en pràctiques de sabotatge i en 
xarxes il·legibles (és a dir, opaques des de dalt) d’intercanvi qualitatiu (és a dir, economies de regal, 



com a les col·lectivitzacions més radicals de la Guerra Civil). Però avui dia, les màquines més 
rellevants per sabotejar no són els telers mecànics sinó les màquines socials, les que intervenen la 
comunicació, produeixen i controlen les xarxes de socialització i sociabilitat, i defineixen una manera 
de ser en el món. 

No podem seguir utilitzant arguments de conveniència. El capitalisme és dolent també en moments de 
bonança; la tecnologia capitalista és dolenta també quan funciona bé i no provoca cap desastre 
específic. L’únic camí d’atac discursiu que ens queda és l’enfrontament directe amb l’espiritualitat 
cristiana que tant la ciència com el socialisme han heretat: el món, l’univers, no existeixen per a la 
nostra explotació. No n’hi ha cap argument racionalista (ni dins els paràmetres de la corrent més 
radical del liberalisme, que és el veganisme) contra la mineria de la lluna. No es farà mal a cap ésser 
humà ni a cap altre animal, i segon el racionalisme, tot l’altre és matèria morta. L’únic argument sòlid 
contra les noves atrocitats del capitalisme són espirituals. Afirmen que la Terra és la nostra mare i que 
hauríem d' adaptar-nos als processos naturals en compte de modelar-los segon els nostres capritxos 
arrogants; que omplir o la Terra o la Lluna de forats per la recerca del mineral valuós de torn és tan 
imperdonable com massacrar un poble sencer. Els qui es van aprofitar d'arguments científics per tal 
de justificar el genocidi, l'esclavitud, la mineria i la talla indiscriminada de boscos sencers són els 
mateixos, i les seves institucions són les mateixes, que els qui avui dia estan celebrant l'imminent 
conquesta de la lluna i de Mart. I les tecnologies que ens portaran allà (parlant dels coets) les van 
desenvolupar els Nazis en el curs del mateix Holocaust que el liberalisme tan hipòcritament rebutja, 
sense mai rebutjar els seus fruits. Però hem acatat a l'humanisme durant tan de temps que ja no podem 
alçar les nostres veus en protesta davant una atrocitat que mancarà de víctimes humanes. Però ni les 
persones desgraciades que no els sembla dolent per se el minar la lluna poden negar que qualsevol 
introducció de nous recursos a la maquinaria capitalista accelerarà els processos que ens estan creant 
una societat-presó aquí a la Terra. 

L’elecció és entre ecocentrisme i totalitarisme. 

— Josep Gardenyes 
Gener de 2017 



